KOMUNIKAZZJONI TAL-KUMMISSJONI LILL-PARLAMENT EWROPEW U LILL-KUNSILL Sistema Ewropea ta' Traċċar ta' Finanzjament tat-Terroriżmu (TFTS tal-UE) /* COM/2013/0842 final */





KOMUNIKAZZJONI TAL-KUMMISSJONI LILL-PARLAMENT EWROPEW U LILL-KUNSILL Sistema Ewropea ta' Traċċar ta' Finanzjament tat-Terroriżmu (TFTS tal-UE) B'segwitu għall-Komunikazzjoni tat-13 ta’ Lulju 2011 (COM (2011) 429) l-għan ta’ din il-Komunikazzjoni huwa li tinforma lill-Parlament Ewropew u lill-Kunsill bl-eżitu tal-analiżi magħmula fir-rigward tal-fattibbiltà tal-istabbiliment ta' Sistema Ewropea ta' Traċċar ta' Finanzjament tat-Terroriżmu (TFTS tal-UE). 1. Kuntest 1.1. Oriġini tat-talba u d-definizzjoni Matul in-negozjati ta’ qabel il-konklużjoni tal-Ftehim tat-TFTP bejn l-UE u l-Istati Uniti[1], saru diskussjonijiet dwar kif l-aħjar li tiġi protetta d-dejta personali u jkunu rrispettati d-drittijiet fundamentali fil-kuntest ta’ dan il-Ftehim. Ġie argumentat minn xi partijiet li l-estrazzjoni tad-dejta fit-territorju Ewropew tillimita l-ammont ta’ dejta trasferita lejn l-Istati Uniti u għalhekk tiżgura livell ogħla ta’ garanziji fuq il-protezzjoni tad-dejta. Xi Stati Membri raw valur miżjud fl-iżvilupp ta’ sistema Ewropea indipendenti li titraċċa fit-tul il-finanzjament tat-terroriżmu. Il-Parlament Ewropew talab lill-Kunsill u lill-Kummissjoni biex jieħdu l-miżuri kollha meħtieġa biex ifasslu soluzzjoni Ewropea dejjiema u legalment soda għall-kwistjoni tal-estrazzjoni tad-dejta mitluba fit-territorju Ewropew. Il-Kunsill u l-Parlament Ewropew, meta laqħu ftehim dwar it-TFTP bejn l-UE u l-Istati Uniti, stiednu lill-Kummissjoni tissottometti, fi żmien sena mid-data tad-dħul fis-seħħ tal-Ftehim, qafas legali u tekniku għall-estrazzjoni tad-dejta fit-territorju tal-UE u, , biex tippreżenta rapport ta’ progress dwar l-iżvilupp ta’ sistema tal-UE ekwivalenti[2] fi żmien tliet snin mid-data tad-dħul fis-seħħ tal-Ftehim. Barra minn hekk, l-Artikolu 11 tal-Ftehim TFTP bejn l-UE u l-Istati Uniti jiddikjara li matul il-perjodu ta’ dan il-Ftehim, il-Kummissjoni se twettaq studju dwar l-introduzzjoni possibbli ta’ sistema tal-UE ekwivalenti li tippermetti trasferiment ta’ dejta aktar iffokat. Għall-fini ta’ din il-Komunikazzjoni sistema tal-UE ekwivalenti għandha tkun distinta minn qafas għall-estrazzjoni ta’ dejta fit-territorju tal-UE. Qafas għall-estrazzjoni ta’ dejta fit-territorju tal-UE huwa mifhum bħala sistema li tippermetti li jsir tiftix fuq id-dejta pprovduta attwalment mill-UE lilll-Istati Uniti, liema tiftix għandu jsir fit-territorju tal-UE. B’kuntrast, sistema tal-UE ekwivalenti tkun sistema Ewropea indipendenti għat-traċċar tal-finanzjament tat-terroriżmu permezz tal-aċċess għad-dejta tal-Fornitur(i) Maħtur(a) u t-tiftix u l-analiżi ta' din id-dejta. It-twaqqif ta’ kwalunkwe sistema tal-UE jkun jeħtieġ modifika tal-Ftehim TFTP bejn l-UE u l-Istati Uniti. 1.2. Passi meħuda F’Diċembru 2010 il-Kummissjoni kkuntrattat studju li ġie estiż f’Lulju 2011 biex ikun ikopri l-għażla addizzjonali ta’ reġim ta' żamma u estrazzjoni. Matul dan l-istudju l-Kummissjoni organizzat erba’ laqgħat tal-esperti li jinvolvu l-partijiet interessati bħalma huma l-Europol, il-Kontrollur Ewropew għall-Protezzjoni tad-Dejta, il-Fornitur Maħtur tat-TFTP[3] u bosta esperti tal-Istati Membri, li jirrappreżentaw ministeri interessati, aġenziji tal-infurzar tal-liġi u tal-intelligence, u l-Awtoritajiet tal-Protezzjoni tad-Dejta. Fit-13 ta’ Lulju 2011 il-Kummissjoni, fil-Komunikazzjoni lill-Parlament Ewropew u lill-Kunsill tagħha ("Komunikazzjoni 2011") ippreżentat ħames għażliet possibbli li kienet identifikat għal sistema Ewropea dwar it-traċċar ta' finanzjament tat-terroriżmu ("TFTS tal-UE"). Minn dawn, tlieta ġew meqjusa bħala fattibbli. L-għan tal-Komunikazzjoni tal-2011 kien li tqajjem dibattitu dwar il-passi li jmiss u sabiex jikkontribwixxu għall-Valutazzjoni tal-Impatt li għandha ssir. Il-proposta tressqet f’Ottubru 2011 fil-Kunsill tal-ĠAI u fil-Kumitat tal-Libertajiet Ċivili tal-Parlament Ewropew . Billi l-Istati Membri u l-Parlament Ewropew ma esprimewx preferenza ċara għall-ebda waħda mill-għażliet ġie deċiż li dawn jiġi meqjusa kollha fil-Valutazzjoni tal-Impatt tal-Kummissjoni, u li jiġu elaborati billi jiġu żviluppati diversi għażliet sekondarji. Din il-Komunikazzjoni tibni fuq il-Valutazzjoni tal-Impatt[4]. 2. Il-prinċipji Fundamentali tal-Kummissjoni u l-għażliet identifikati 2.1. Il-prinċipji tal-Istrateġija għall-Ġestjoni ta’ Informazzjoni adottati fil-Presidenza Svediża Fl-analiżi tagħha tal-passi li jmiss li ġew proposti, il-Kummissjoni tqis il-prinċipji fundamentali stabbiliti fl-Istrateġija ta' Ġestjoni tal-Informazzjoni tal-2009[5] u li kienu aktar tard inkorporati u żviluppati ulterjurment fil-Komunikazzjonijiet tal-Kummissjoni dwar'Ħarsa ġenerali lejn il-ġestjoni tal-informazzjoni fil-qasam tal-libertà, sigurtà u ġustizzja' fl-2010[6] u dwar il-Mudell Ewropew għall-Iskambju tal-Informazzjoni fl-2012[7] . Ta’ importanza kbira f’dan ir-rigward huma l-prinċipji tal-ħarsien tad-drittijiet fundamentali, in-neċessità, il-proporzjonalità u l-kosteffettività Il-ħarsien tad-drittijiet fundamentali tal-persuni kif minquxa fil-Karta tad-Drittijiet Fundamentali tal-Unjoni Ewropea, partikolarment id-dritt għall-privatezza u l-ħarsien tad-dejta personali, huwa tħassib ewlieni għall-Kummissjoni meta tiżviluppa proposti ġodda li jinvolvu l-ipproċessar tad-dejta personali fil-qasam tas-sigurtà interna. L-Artikoli 7 u 8 tal-Karta jipproklamaw li kull persuna għandha d-dritt għar-"rispett tal-ħajja privata u tal-familja tagħha" u "għall-protezzjoni ta’ dejta personali li tirrigwardaha". L-Artikolu 16 tat-Trattat dwar il-Funzjonament tal-Unjoni Ewropea, li huwa vinkolanti għall-Istati Membri, l-istituzzjonijiet, l-aġenziji u l-korpi tal-Unjoni, jafferma mill-ġdid li kull persuna għandha d-dritt "għall-protezzjoni ta’ dejta personali li tirrigwardaha". Skont l-Artikolu 52 tal-Karta, soġġetti għall-prinċipju ta’ proporzjonalità, limitazzjonijiet fuq l-eżerċizzju tad-drittijiet u l-libertajiet rikonoxxuti mill-Karta jista’ jsir biss meta dawn ikunu meħtieġa u jekk dawn jilħqu ġenwinament l-għanijiet ta’ interess ġenerali rikonoxxuti mill-Unjoni jew il-ħtieġa li jiġu protetti d-drittijiet u l-libertajiet tal-oħrajn. L-indħil fid-dritt tal-privatezza huwa meqjus neċessarju jekk ikun qed iwieġeb għal bżonn importanti, jekk ikun proporzjonat mal-għan li jkun irid jintlaħaq u jekk ir-raġunijiet imressqa mill-awtorità pubblika biex jiġġustifikawh ikunu relevanti u suffiċjenti. Għalkemm huwa diffiċli li tivvaluta l-kostijiet kollha tat-terroriżmu f’termini finanzjarji, il-prinċipju tal-kosteffettività jibqa’. Approċċ kosteffettiv iqis soluzzjonijiet preżisteni biex jiġi minimizzat id-dupplikar u biex jiġu massimizzati s-sinerġiji possibbli. Hija meħtieġa valutazzjoni dwar jekk jistax ikun possibbli li jinkisbu l-għanijiet ta' proposta permezz ta' użu aħjar tal-istrumenti eżistenti. 2.2. Approċċ Fid-dawl tal-prinċipji msemmija hawn fuq, il-Kummissjoni eżaminat jekk TFTS tal-UE tkunx meħtieġa u proporzjonata fir-rigward tal-kostijiet, il-benefiċċji u l-impatt tagħha fuq id-drittijiet fundamentali, kif imqabbel mas-sitwazzjoni attwali. F’termini ta’ benefiċċji, is-sistema tal-UE tista' żżid il-kapaċitajiet tal-UE u tal-Istati Membri tagħha biex jaċċessaw dejta rilevanti u tista’ ssaħħaħ il-kapaċitajiet analitiċi tagħhom li jintraċċaw u jidentifikaw terroristi permezz ta’ tranżazzjonijiet finanzjarji. Billi tranżazzjonijiet finanzjarji jistgħu jagħtu intelligence utli li tista’ ma tkunx disponibbli minn sorsi oħra, din l-għodda jista' jkollha valur partikolari għad-detezzjoni tal-attività terroristika u l-atturi involuti. Għalhekk, TFTS tal-UE tista’ tirrappreżenta għodda addizzjonali tal-intelligence u tal-investigazzjoni fil-ġlieda kontra t-terroriżmu u fit-tisħiħ tas-sigurtà fl-UE, b’mod partikolari jekk sistema finanzjarja bħal din tkun tkopri diversi fornituri tad-dejta u diversi tipi ta’ tranżazzjonijiet. Il-benefiċċji ta’ TFTS tal-UE jeħtieġ li jiġu bbilanċjati mal-kostijiet stmati tal-introduzzjoni u ż-żamma ta’ din is-sistema, inkluż il-piż finanzjarju għall-UE, l-Istati Membri, u l-Fornituri Maħtura tad-dejta inkwistjoni. 2.3. Preżentazzjoni tal-Għażliet Ġew ikkunsidrati għadd ta’ għażliet għall-qafas għall-estrazzjoni ta' dejta fit-territorju tal-UE u għas-sistema ekwivalenti tal-UE. 2.3.1. Qafas għall-estrazzjoni ta' dejta fit-territorju tal-UE Qafas għall-estrazzjoni ta’ dejta fit-territorju tal-UE jista’ jiġi implimentata permezz ta’ sistema ta’ ritenzjoni u estrazzjoni ta’ dejta miżmuma mill-Fornitur Maħtur billi jippermetti aċċess dirett għad-dejta, li hija attwalment ipprovduta lill-Istati Uniti skont it-TFTP. Dan l-aċċess dirett kieku jingħata lill-analisti jew l-esperti tal-Istati Uniti maħtura għal dak l-iskop. Taħt din l-għażla, possibbiltà waħda tkun li tinżamm id-dejta fuq is-server tal-Fornitur Maħtur għal ċertu perjodu ta’ żmien u t-tiftix isir direttament fuq dan is-server. Madankollu, il-Fornitur Maħtur attwali ft il-Ftehim tat-TFTP bejn l-UE u l-Istati Uniti stabbilixxa miżuri ta’ sigurtà u tal-protezzjoni tad-dejta b’saħħithom li ma jippermettux l-identifikazzjoni ta’ persuni msemmija f'kontenut tad-dejta tal-messaġġ u għalhekk il-bażi ta' dejta attwali tiegħu ma tippermettix tiftix ibbażat fuq dejta personali. Għaldaqstant il-ħolqien ta’ bażi ta’ dejta separata jkun meħtieġ. Alternattivament, id-dejta tista’ tiġi estratta u miżmuma f’post sikur differenti fl-UE. L-analisti u l-esperti tal-Istati Uniti awtorizzati li jwettqu t-tiftix jistgħu jew ikunu jinsabu fiżikament fil-bini tal-Fornitur Maħtur jew jista’ jkollhom aċċess remot għad-dejta. Fil-każijiet kollha, u tkun fejn tkun id-dejta, xorta waħda se jkun hemm bżonn li jiġu implimentati salvagwardji komprensivi u sodi u mfassla apposta għall-istruttura tas-sistema. 2.3.2. Sistema ekwivalenti tal-UE Ġiet valutata firxa ta’ għażliet għal sistema ekwivalenti tal-UE (kif spjegat fil-Komunikazzjoni tal-2011), inklużi sistema totalment ċentralizzata fil-livell tal-UE, sistema deċentralizzata fil-livell tal-Istati Membri u tliet sistemi ibridi li fihom kemm l-UE kif ukoll l-Istati Membri jkollhom rwol. Taħt kull għażla hemm diversi possibiltajiet rigward l-ambitu tas-sistema tal-UE. Hemm għażliet li għandhom isiru rigward it-tipi ta’ messaġġi u Fornituri Maħtura li jistgħu jiġu inklużi. Sistema ekwivalenti tal-UE tsita' tosserva jew tmur lil hinn mit-tip ta’ messaġġi finanzjarji u l-Fornitur Maħtur attwalment koperti bil-Ftehim tat-TFTP bejn l-UE u l-Istati Uniti. L-għażla ta' sistema totalment ċentralizzata fil-livell tal-UE tkun tfisser li korp wieħed tal-UE jwettaq il-funzjonijiet ewlenin tas-sistema: it-talba għall-estrazzjoni tad-dejta, il-ħażna tad-dejta, it-tiftix, it-twettiq ta' analiżi tal-intelligence, is-salvagwardja u l-monitoraġġ tas-sistema, u t-tixrid ta' ħjiel tal-intelligence lill-Istati Membri. Din l-għażla mhix legalment soda minħabba li ma tirrispettax l-Artikolu 72 tat-TFUE, li jikkonferma li r-responsabilità primarja għaż-żamma tal-liġi u l-ordni u s-salvagwardja tas-sigurtà interna hija f'idejn l-Istati Membri. Sistema bħal din la tkun vijabbli u lanqas aċċettabbli għall-Istati Membri, peress li tkun teħtieġ il-ħolqien ta’ xi forma ta’ kapaċità ta' intelligence ċentralizzata fil-livell tal-UE Sistema totalment deċentralizzata fil-livell tal-Istati Membri tkun tfisser li s-sistema tkun immexxija mill-awtoritajiet kompetenti tal-Istati Membri, mingħajr l-ebda funzjonijiet imwettqa fil-livell tal-UE. Dan ikun ifisser li d-dejta tista’ tiġi trasferita u mfittxija mit-28 Stat Membru kollha tal-UE b’mod parallel. Din l-għażla timmultiplika l-flussi tad-dejta u jkollha implikazzjonijiet importanti tal-kostijiet. Dan iwassal ukoll għal riskju miżjud ta' trattament inkonsistenti tad-dejta, u l-ħolqien ta' mekkaniżmi mhux uniformi tal-protezzjoni tad-dejta Għaldaqstant, lanqas din l-għażla ma titqies vijabbli. Dawn iż-żewġ għażliet b’hekk ġew esklużi minn valutazzjoni aktar dettaljata. It-tliet għażliet li jifdal għal sistema ekwivalenti tal-UE jinvolvu d-distribuzzjoni tad-diversi funzjonijiet bejn organizzazzjonijiet differenti fil-livelli tal-UE u nazzjonali (“sistemi ibridi”). F'dawn is-sistemi ibridi kollha, id-dejta ikollha tintalab fuq bażi kontinwa u iterattiva mill-Fornitur(i) Maħtur(a), estratta, u maħżuna f'bażi ta' dejta f’post sikur fl-UE. It-tiftix attwali imbagħad isir f'din il-bażi ta' dejta ċentrali. Bl-istess mod għall-għażliet kollha, salvagwardji xierqa ta’ protezzjoni tad-dejta jkollhom ikunu stabbiliti. A) Fl-ewwel sistema ibrida, is-servizz ta’ koordinazzjoni u analiżi tat-TFTS tal-UE, unità ċentrali tal-UE jkollha tinħoloq. Din tingħata l-kompitu li titlob id-dejta mill-Fornitur(i) Maħtur(a), twettaq it-tiftix, tanalizza l-intelligence u tiddistribwixxi r-riżultati. Id-differenza minn sistema totalment ċentralizzata tkun dik li l-Istati Membri jkollhom aċċess dirett għas-sistema u jkunu jistgħu jitolbu li t-tiftix isir f’isimhom mill-unità ċentrali jew mill-analisti tagħhom stess. B) It-tieni sistema ibrida, is-servizz ta’ estrazzjoni tat-TFTS tal-UE, ikun jinvolvi l-ħolqien ta’ unità ċentrali tal-UE. Madankollu, f'din l-għażla l-korp tal-UE jwettaq tiftix fuq talba tal-Istati Membri u jxerred ir-riżultati lill-Istati Membri mingħajr l-analiżi tal-intelligence. Madankollu, il-korp tal-UE jkun jista' jwettaq t-tiftix tiegħu stess u janalizza r-riżultat ta’ dan it-tiftix. C) Fl-aħħar sistema ibrida, tinħoloq pjattaforma ad hoc tal-UE, jiġifieri s-servizz ta’ koordinazzjoni tal-Unità tal-Intelligence Finanzjarja[8] (“UIF”). Dan mhux se jkun korp permanenti iżda pjuttost grupp ta’ esperti li jipparteċipaw fil-laqgħat dwar l-intelliġenza finanzjarja. Il-pjattaforma tal-UIF tista’ tiġi possibbilment aġġornata għal dan l-għan. Kull Stat Membru jaħtar rappreżentant wieħed li jaġixxi f’ismu. Din l-awtorità ad hoc tkun tiġbor it-talbiet mill-UIF ta’ kull Stat Membru u toħroġ talbiet għal dejta minn Fornitur(i) Maħtur(a) ibbażata fuq dawn it-talbiet tal-Istati Membri. Ir-rappreżentat ta' kull Stat Membru jkun responsabbli li jwettaq it-tiftix, iwettaq l-analiżi u jiġġestixxi r-riżultati f’isem l-Istat Membru tiegħu. Imbagħad ikun f’idejn l-awtoritajiet kompetenti tal-Istati Membri li jagħmlu użu mill-ħjiel tal-intelligence u jkomplu jxerrduhom fil-livell nazzjonali. 2.3.3. Status quo: Il-Ftehim tat-TFTP bejn l-UE u l-Istati Uniti Fil-preżent l-UE u l-Istati Membri jistgħu jitolbu li t-tiftix isir mill-Istati Uniti taħt il-Ftehim tat-TFTP bejn l-UE u l-Istati Uniti li jirregola l-ipproċessar u t-trasferiment ta’ Dejta dwar Messaġġi Finanzjarji mill-Unjoni Ewropea lejn l-Istati Uniti għall-finijiet tal-Programm ta' Traċċar ta' Finanzjament tat-Terroriżmu (“TFTP”). It-TFTP hija għodda għal kontra t-terroriżmu li ġiet żviluppata mill-Istati Uniti wara l-attakki terroristiċi tad-9/11. Hija bbażata fuq it-tiftix tad-dejta ipprovduta mill-Fornitur Maħtur, inkluża d-dejta trasferita mill-UE. Il-Ftehim tat-TFTP bejn l-UE u l-Istati Uniti jirregola fid-dettall il-proċess li bih tintalab id-dejta mill-awtoritajiet tal-Istati Uniti. L-Europol jivverifika li t-talbiet għal dejta li jaslulha mill-Istati Uniti huma skont il-Ftehim u, b’mod partikolari, li huma speċifiċi kemm jista' jkun sabiex jiġi minimizzat il-volum ta’ dejta li tkun trasferita. Bosta dispożizzjonijiet ikopru l-ġestjoni, il-ħażna u t-tħassir tad-dejta. Id-dejta pprovduta tkun miżmuma f’ambjent fiżiku sikur u maħżuna separatament minn kwalunkwe dejta oħra. Il-Ftehim jippreskrivi perjodu ta’ żamma ta’ ħames snin u obbligu li tkun evalwata regolarment il-ħtieġa li tinżamm id-dejta. Is-sorveljaturi indipendenti li jinsabu fl-Istati Uniti jinkludu żewġ sorveljaturi magħżula mill-UE. Huma jeżerċitaw kontroll kontinwu fuq il-mod kif is-sistema tiġi ġestita u għandhom il-possibilità li jivverifikaw kull tiftixa mwettqa mid-Dipartiment tat-Teżor tal-Istati Uniti biex jiżguraw li s-suġġett ta' tiftixa għandu rabta mat-terroriżmu jew l-iffinanzjar tiegħu. Il-Ftehim jinkludi wkoll dispożizzjonijiet dwar id-drittijiet ta’ aċċess għal dejta personali u r-rettifika tagħha, u dwar il-proċeduri ta’ rimedju. Il-Ftehim jipprevedi li kwalunkwe persuna li tqis li d-dejta personali tagħha ġiet ipproċessata bi ksur ta' dan il-Ftehim hija intitolata li tfittex rimedju amministrattiv u ġudizzjarju effettiv f’konformità mal-liġijiet tal-Unjoni Ewropea, l-Istati Membri tagħha, u l-Istati Uniti, rispettivament. Il-Ftehim jipprovdi li persuni, mingħajr diskriminazzjoni ta' nazzjonalità jew pajjiż ta’ residenza, skont il-liġi tal-Istati Uniti jkollhom għad-dispożizzjoni tagħhom proċess biex jitolbu rimedju ġudizzjarju minn azzjoni amministrattiva avversa. L-istatuti rilevanti biex jitolbu rimedju għal azzjoni amministrattiva avversa mid-Dipartiment tat-Teżor fir-rigward ta' dejta personali rċevuta skont dan il-Ftehim jinkludu l-Att dwar il-Proċedura Amministrattiva u l-Att dwar il-Libertà tal-Informazzjoni. L-Att dwar il-Proċedura Amministrattiva jippermetti lill-persuni li jkunu ġarrbu ħsara kaġun ta' azzjoni mill-gvern tal-Istati Uniti, li jitolbu rieżami ġudizzjarju ta' dik l-azzjoni. L-Att dwar il-Libertà tal-Informazzjoni jippermetti lill-persuni li jużaw rimedji amministrattivi u ġudizzjarji biex ifittxu reġistri tal-gvern. Proċeduri uniformi eżistenti għall-aċċess u/jew ir-rettifika, it-tħassir jew l-imblukkar ta’ dejta personali, miftiehma bejn il-Kummissjoni, tal-Istati Uniti u l-Grupp ta’ Ħidma tal- Artikolu 29, għandhom l-għan li jiffaċilitaw l-eżerċizzju ta’ dawn id-drittijiet minn ċittadini tal-UE. L-implimentazzjoni tal-Ftehim u s-salvagwardji u l-kontrolli tiegħu jkunu soġġetti għal reviżjonijiet regolari skont l-Artikolu 13 tal-Ftehim. Żewġ reviżjonijiet bħal dawn twettqu fl-2011[9] u fl-2012[10], u jikkonkludi li l-Ftehim kien ġie implimentat kif xieraq. It-tielet reviżjoni hija prevista għar-rebbiegħa 2014. Ir-Rapport Konġunt rigward il-valur tad-Dejta Provduta ppreparat skont l-Artikolu 6 tal-Ftehim juri l-benefiċċji tat-TFTP fil-prevenzjoni tat-terroriżmu u l-ġlieda kontrih u l-finanzjament tiegħu u l-użu tat-TFTP li sar minn diversi Stati Membri. L-informazzjoni tat-TFTP u l-akkuratezza tagħha jippermettu l-identifikazzjoni u t-traċċar ta’ terroristi u n-netwerks ta’ appoġġ tagħhom madwar id-dinja. Hija titfa' dawl fuq strutturi finanzjarji eżistenti ta’ organizzazzjonijiet terroristiċi, u tippermetti l-identifikazzjoni ta’ flussi ġodda ta’ appoġġ finanzjarju u l-atturi involuti. 3. Valutazzjoni Meta teżamina jekk tipproponix il-ħolqien ta' TFTS tal-UE jew le, il-Kummissjoni trid tirrikonċilja l-fehmiet u l-aspettattivi differenti fir-rigward tal-livell ta’ ambizzjoni ta’ sistema tal-UE. L-għanijiet ta' TFTS tal-UE huma meqjusa b’mod differenti minn diversi partijiet interessati u minn dawk li jieħdu d-deċiżjonijiet. Il-Kummissjoni eżaminat possibbiltajiet u implikazzjonijiet għaż-żewġ xenarji kontra l-prinċipji għall-iżvilupp u l-implimentazzjoni ta’ inizjattivi politiċi ġodda dettaljati preċedentement. B’mod partikolari, kull għażla ġiet analizzata f’termini ta’ neċessità, proporzjonalità u kosteffettività. 3.1. Qafas għall-estrazzjoni ta' dejta fit-territorju tal-UE Kif deskritt fit-taqsima 2.3.1. l-għażla ta' reġim ta' żamma u estrazzjoni tkun isservi bħala mod kif tinġabar, tinħażen u jitwettaq tiftix fuq dejta, li bħalissa hija trasferita lill-Istati Uniti skont il-Ftehim tat-TFTP bejn l-Unjoni Ewropea u l-Istati Uniti, fit-territorju tal-UE. Għalhekk ma tiġġenerax benefiċċji ta' ntelliġenza addizzjonali għall-UE jew l-Istati Membri, meta mqabbla mas-sitwazzjoni preżenti. Għall-kuntrarju, bid-dejta tat-TFTP maħżuna fl-Istati Uniti u fl-UE, il-frammentazzjoni tat-tiftix, li bħalissa qed jitwettaq fl-isfond ta' sett wieħed ta’ dejta tat-TFTP, jista’ jkollha impatt negattiv fuq il-kwalità u n-numru ta’ ħjiel ta' intelligence u l-effiċjenza ġenerali tat-TFTP tista' tmur għall-agħar. Tista’ wkoll tnaqqas b’mod sinifikanti l-proċess ta’ analiżi, hekk kif tiftix konsekuttiv differenti dwar id-dejta tat-TFTP maħżuna f’żewġ postijiet jista’ jkun meħtieġ biex ħjiel tal-intelligence jiġi segwit aktar fil-fond. Il-veloċità ta’ spiss tkun essenzjali f’investigazzjonijiet terroristiċi. L-estrazzjoni tad-dejta fit-territorju Ewropew minflok fl-Istati Uniti ma tiggarantixxix protezzjoni aħjar tad-dejta personali per se. Il-protezzjoni tal-aċċess għad-dejta huwa kruċjali biex jiġi żgurat l-użu xieraq ta’ dejta, irrispettivament minn fejn tinsab. Għal dan l-għan, hemm il-bżonn li jiġu stabbiliti sett ta’ garanziji sodi li jkunu jiggarantixxu l-konformità tal-ipproċessar u t-trattar tad-dejta skont ir-rekwiżiti meħtieġa. Is-sistema jkollha tiġi mgħammra b’funzjoni ta’ kontroll responsabbli mill-verifika ta’ talbiet għal tiftix u l-ġustifikazzjonijiet tagħhom. Ir-rwol ta’ sorveljaturi indipendenti jkun kruċjali biex jiġi żgurat li d-dejta tintuża għal skopijiet limitati ddefiniti fi kwalunkwe Ftehim li jistabbilixxi. Ikollhom jittieħdu miżuri biex jiġi impedit l-aċċess mhux awtorizzat jew l-iżvelar tad-dejta bħaż-żamma ta' dejta f'ambjent fiżiku sikur. Il-proċeduri għall-aċċess u r-rettifika ta' dejta personali u l-proċeduri ta' rimedju rilevanti jkollhom ikunu parti integrali minnha. Ikollu jiġi kkummissjonat awditu estern sabiex ikun żgurat il-funzjonament xieraq tas-sistema. Skont il-Ftehim tat-TFTP bejn l-UE u l-Istati Uniti, l-Istati Uniti m'għandhomx aċċess għad-dejta kollha tal-Fornitur Maħtur iżda biss għas-settijiet ta’ dejta mitluba mill-Istati Uniti kif approvat mill-Europol fuq il-bażi ta’ analiżi passata u kurrenti tar-riskju ta’ terroriżmu. Li jkun permess tiftix direttament fid-dejta kollha tal-Fornitur Maħtur jżid aktar l-espożizzjoni tad-dejta u l-impatt fuq id-drittijiet tal-protezzjoni tad-dejta, sakemm ma jiġix implimentat mekkaniżmu simili ta’ tnaqqis inizjali tat-talbiet għad-dejta. Dan ikun jeħtieġ riforma sinifikanti fil-mod kif il-Fornitur Maħtur jaħdem u kif id-dejta tiegħu tinħażen. Bħalissa messaġġi finanzjarji li huma soġġetti għall-Ftehim jinżammu f’forma li ma tippermettix l-identifikazzjoni ta’ persuni msemmija f’kontenut tad-dejta tal-messaġġ. Kull messaġġ finanzjarju huwa kkriptat u jista’ jitfittex bil-metadejta biss, jiġifieri d-dejta li fiha ntbagħat il-messaġġ, it-tip ta’ messaġġ u l-banek ili junu bagħtu u rċevew il-messaġġ. Il-Fornitur Maħtur implimenta miżuri ta’ sigurtà u protezzjoni tad-dejta b’saħħithom sabiex jipproteġi d-dejta tal-konsumaturi tiegħu madwar id-dinja. Għalhekk, sabiex ikun jista jsir tiftix direttament fuq is-server tal-Fornitur Maħtur attwali, dawn il-messaġġi kollha l-ewwel għandhom jiġu dekriptati. Dan l-aġir kien ikun eċċessiv u sproporzjonat billi s-server tal-Fornitur Maħtur fih aktar messaġġi minn dawk meħtieġa għall-iskop tal-ġlieda kontra l-finanzjament tat-terroriżmu. Barra minn hekk, l-aċċess dirett għal skopijiet ta’ tiftix ikun projbittivament intrużiv għall-operazzjonijiet ta’ kuljum tal-Fornitur Maħtur u joħloq riskji operazzjonali, ta' sigurtà u sistemiċi sinifikanti. Għalhekk, dan ikun jeħtieġ il-ħolqien ta’ bażi ta’ dejta separata fit-territorju tal-UE għaż-żamma tad-dejta meħtieġa tal-Fornitur Maħtur. Ikun meħtieġ investiment importanti biex is-sistema tiġi implimentata u biex tiġi garantita l-konformità sħiħa tagħha mas-salvagwardji ta’ sigurtà. Il-bini tal-Fornitur Maħtur jew post sikur ieħor ikollhom jiġu aġġustati għar-rekwiżiti speċifiċi, ikollhom jiġu żviluppati u mantnuti soluzzjonijiet tekniċi u tal-IT , u jkollhom jiġu impjegati u mħarrġa ħaddiema kwalifikati li jmexxu u jissorveljaw s-sistema. F’din l-għażla l-UE u l-Istati Membri jġorru l-inkonvenjenzi u l-kostijiet kollha ta’ mekkaniżmu stabbilit biss biex jaqdi lit-TFTP, strument li huwa proprjetà ta’ pajjiż terz. Bħalissa, din l-alternattiva ma tidhirx li hi meħtieġa, proporzjonata, jew kosteffettiva billi ma ġġibx benefiċċji tal-intelligence addizzjonali, tkun għalja u diffiċli biex titwaqqaf u tista' toħloq riskji għall-protezzjoni tad-dejta personali. 3.2. Sistema ekwivalenti tal-UE TFTS tal-UE totalment ċentralizzata ġiet eskluża minn valutazzjoni aktar dettaljata minħabba n-nuqqas ta’ bażi legali u l-possibilità żgħira li l-Istati Membri jaċċettaw rwol ċentralizzat tal-UE f’qasam li huwa fil-kompetenza tal-Istati Membri. Sistema kompletament deċentralizzata kienet eskluża fuq il-bażi li din kien ikollha implikazzjonijiet serji ta' kostijiet u impatt immultiplikat fuq id-drittijiet tal-protezzjoni tad-dejta. It-tliet sistemi ibridi vvalutati jippermettu livelli differenti ta’ kontroll tal-Istat Membri fuq it-tiftix li jitwettaq minnhom u mill-korp ċentralizzat tal-UE. L-estensjoni tal-ambitu ta’ sistema ekwivalenti tal-UE biex tkopri Djar b'Approvazzjoni Awtomatizzata, flus elettroniċi, u dejta non-FIN oħra tkun tipprovdi biżżejjed benefiċċji ta' intelligence billi żżid il-kapaċità tal-UE li ssegwi pagamenti fl-UE, u tista' toħloq sistema li "tilqa' għall-ġejjieni" aktar minn waħda li tittratta biss messaġġi FIN. Madankollu, kull żieda ta’ Fornitur Maħtur iżżid ir-riskju ta’ ksur tad-drittijiet tal-protezzjoni tad-dejta, u għalhekk teħtieġ sett riġidu ta’ kondizzjonijiet, salvagwardji, u miżuri ta’ kontroll. Dan iżid ukoll il-piż amministrattiv fuq il-Fornituri Maħtura. Iż-żieda ta’ għadd differenti ta' fornituri ta’ dejta u messaġġi biex tinħoloq sistema tant kumplessa u organizzazzjonalment u teknikament eżiġenti, iżżid ukoll il-kostijiet b’mod sostanzjali. Bħala konsegwenza ta’ din l-analiżi, kwalunkwe TFTS tal-UE fattibbli tkun tuża biss dejta tal-messaġġi FIN, billi l-Kummissjoni temmen li l-benefiċċji miżjuda tal-użu ta' tipi differenti ta' dejta u fornituri ta' dejta ma jpattux għall-kost sinifikanti għall-kumpaniji privati u l-ħsara għall-privatezza u d-drittijiet tal-protezzjoni tad-dejta li sistema bħal din tkun tinvolvi. B’hekk, billi s-sistema tal-UE tkun tkopri biss l-istess Fornitur Maħtur u t-tip tal-messaġġ bħat-TFTP, il-kwalità u l-kwantità ta’ ħjiel tal-intelligenza riċevuti kif ukoll l-espożizzjoni tad-dejta jkunu komparabbli mat-TFTP ta' bejn l-UE u l-Istati Uniti. Kif spjegat hawn fuq, hemm tliet għażliet għal din is-sistema ekwivalenti tal-UE: A) il-Koordinazzjoni u s-Servizz Analitiku tat-TFTS tal-UE, B) is-Servizz ta' Estrazzjoni tat-TFTS tal-UE, u C) is-Servizz ta' Koordinazzjoni FIU. L-Għażla A x’aktarx ikollha impatt pożittiv fuq il-prevenzjoni tat-terroriżmu u t-titjib tas-sigurtà fl-UE. Il-fatt li kemm it-timijiet tal-UE u kif ukoll tal-Istat Membri jkunu qed iwettqu tiftix u janalizzaw ir-riżultati għandu jiżgura sa ċertu punt li r-rekwiżiti speċifiċi tal-intelligence tal-UE u tal-Istati Membri jitqiesu bis-sħiħ u li s-sistema hija mmirata lejn "Theddida għall-UE" speċifika. Madankollu, dan it-titjib huwa kontinġenti fuq ir-rieda u l-kapaċità dejjem akbar tal-Istati Membri li jaqsmu l-informazzjoni u l-analiżi f'terminu minn medju sa twil ta' żmien. Mhuwiex ċar sa liema punt dan il-fluss miżjud ta’ informazzjoni jista’ jkun affidabbli. Barra minn hekk, billi l-Istati Membri jżommu l-kapaċità li jitolbu lill-Istati Uniti jagħmlu tiftix taħt it-TFTP, din is-sistema għandha bżonn l-involviment u l-kooperazzjoni sinifikanti tal-Istati Membri jekk trid li tagħti stampa aktar koerenti tal-UE. L-għażla B jista’ jkollha impatt pożittiv fuq il-prevenzjoni tat-terroriżmu u t-titjib tas-sigurtà fl-UE. Is-sistema tkun aktar reattiva għall-analiżi tat-theddid għall-UE, billi t-tiftix ikun imwettaq skont rekwiżiti speċifiċi tal-intelligenza tal-Istati Membri. Madankollu, ir-rwol tal-korp ċentralizzat tal-UE jkun limitat għat-tiftix u t-trasferiment ta' dejta ta' risposta lill-Istat Membru li jitlobha; dan ikun jaġixxi aktar bħala gwardjan. Bħala riżultat ta’ dan, ma ssir l-ebda analiżi fil-livell tal-UE, u s-sistema tkun kompletament dipendenti fuq l-Istati Membri li jaqsmu l-analiżi ma’ xulxin, 'l barra mis-sistema, jekk għandha tinħoloq stampa koerenti tal-intelligenza tal-UE. L-inkapaċità tas-sistema li tiggarantixxi approċċ uniformi għad-definizzjonijiet tat-tiftix iżid ir-riskju ta’ riżultati pożittivi foloz, u b’hekk ikollha impatt fuq id-drittijiet tal-privatezza u tal-protezzjoni tad-dejta. L-għażla C tkun kapaċi tirrispondi għall-ħtiġijiet speċifiċi tal-intelligence tal-Istati Membri, u għalhekk ikollha impatt pożittiv fuq il-prevenzjoni tat-terroriżmu u t-tisħiħ tas-sigurtà. Madankollu, billi l-UIFs nazzjonali jkunu responsabbli għat-tiftix u l-analiżi tal-Istati Membri tagħhom, din l-għażla tbati mill-istess żvantaġġi tal-Għażla B – stampa ċara tista' tintlaħaq biss bil-kooperazzjoni msaħħa tal-Istati Membri, barra mis-sistema. Barra minn hekk, l-UIFs jiffokaw biss fuq intelligenza finanzjarja, u d-diviżjoni bejn din l-informazzjoni u l-firxa usa' tal-intelligence tista’ tagħmilha aktar diffiċli li wieħed jara l-konnessjonijiet u jaqbad finanzjamenti tat-terroriżmu. Hemm ukoll livell baxx ħafna ta' involviment tal-UE f’din l-għażla, u l-kapaċità tkun imsaħħa primarjament fil-livell nazzjonali. Dawn l-għażliet kollha jkunu jinvolvu kost sinifikanti għall-UE, l-Istati Membri u l-Fornitur Maħtur inkluż, fost l-oħrajn, il-kost tal-iżvilupp ta’ infrastrutturi tat-teknoloġija tal-informatika, faċilitajiet siguri u l-kost ta' għexieren, jekk mhux mijiet, ta' ħaddiema responsabbli mill-ġestjoni tas-sistema u l-implimentazzjoni tas-salvagwardji u tal-kontrolli. Madankollu, kull wieħed minn dawn is-sistemi possibbli għandu l-potenzjal li jikkontribwixxi għal sitwazzjoni tas-sigurtà Ewropea msaħħa, billi dawn ikunu jistgħu jużaw valutazzjonijiet ta’ theddid speċifiċi għall-ħtiġijiet Ewropej. Għodda ta' intelligence u ta’ investigazzjoni indipendenti fit-territorju Ewropew tneħħi r-rekwiżit għat-trasferiment tad-dejta lejn l-Istati Uniti. Iżda kwalunkwe TFTS tal-UE xorta teħtieġ salvagwardji u kontrolli tal-protezzjoni tad-dejta simili għal dawk diġà fis-seħħ skont il-Ftehim tat-TFTP bejn l-UE u l-Istati Uniti u fi kwalunkwe każ li jikkonformaw mal-acquis tal-protezzjoni tad-dejta tal-Istati Membri u tal-UE. Kwalunkwe talbiet għal tiftix f'dejta li tinsab fis-sistemi tal-UE jkunu jridu jiġu verifikati għall-konformità mal-limitazzjoni stretta tal-iskop fil-ġlieda kontra t-terroriżmu u l-finanzjament tiegħu, inkluż jekk it-trasferiment tad-dejta huwiex ġustifikat. B’mod partikolari, sorveljaturi indipendenti kwalifikati jkunu meħtieġa biex jivverifikaw li kull tfittxija ta' kull Stat Membru u tal-UE kienet awtorizzata kif xieraq u kienet meħtieġa għall-iskop tal-ġlieda kontra t-terroriżmu u l-finanzjament tiegħu. It-trattament u l-ħżin sikur tad-dejta jrid ikun żgurat u l-aċċess mhux awtorizzat għad-dejta evitat. Ikun meħtieġ awditu estern tal-funzjonament xieraq tas-sistema u s-salvagwardji kollha tagħha. Il-proċeduri kollha meħtieġa għall-aċċess u r-rettifika ta’ dejta personali u proċeduri ta’ rimedju rilevanti jkunu jridu jiddaħħlu fis-sistema. Fl-aħħar nett, f’konformità mat-talbiet mill-Parlament Ewropew u l-Kunsill, il-Kummissjoni vvalutat l-għażliet possibbli għal TFTS tal-UE, inkluż reġim tal-estrazzjoni u ż-żamma. Din il-valutazzjoni tqis il-prinċipji mħaddna fil-Istrateġija tal-Ġestjoni tal-Informazzjoni li ġiet adottata taħt il-Presidenza Svediża. Kwalunkwe sistema li tkun stabbilita trid tkun meħtieġa, proporzjonat u kosteffettiva, u għandha tirrispetta d-drittijiet fundamentali. L-analiżi mwettqa mill-Kummissjoni, kif dettaljat hawn fuq u fil-Valutazzjoni tal-Impatt, turi li kull waħda mill-għażliet fattibbli għandha l-vantaġġi u l-iżvantaġġi tagħha. Il-Kummissjoni, madankollu, injorat dawk l-għażliet li mhumiex fattibbli, kif spjegat. Fid-dawl tal-informazzjoni miġbura, il-każ għalfejn għandha tiġi ppreżentata proposta għal TFTS tal-UE f’dan l-istadju ma ntweriex biċ-ċar. Il-Kummissjoni tilqa’ l-fehmiet tal-Parlament Ewropew u tal-Kunsill dwar din il-Komunikazzjoni. [1] ĠU L 195, 27.7.2010, p. 5 [2] Id-Deċiżjoni tal-Kunsill tat-13 ta’ Lulju 2010, ĠU L 195, 27.7.2010, p. 3 [3] Soċjetà għat-Telekomunikazzjoni Finanzjarja Interbankarja Dinjija (SWIFT) [4] SWD 2013 (xx) ta' [5] Il-Konklużjonijiet tal-Kunsill tat-30 ta’ Novembru 2009 dwar Strateġija ta’ Ġestjoni tal-Informazzjoni għas-sigurtà interna tal-UE 16637/09 [6] COM (2010) 385 tal-20 ta' Lulju 2010 [7] COM(2012) 735 tas-7 ta’ Diċembru 2012 [8] Id-Deċiżjoni tal-Kunsill tas-17 ta' Ottubru 2000 li tikkonċerna l-arranġamenti għall-koperazzjoni bejn l-unitajiet tal-intelligence finanzjarja tal-Istati Membri fir-rigward tal-iskambju tal-informazzjoni [9] SEC(2011) 438 tat-30 ta' Marzu 2011 [10] SWD(2012) 454 tal-14 ta' Diċembru 2012